Årsplan 2020 for Oslo biskop og bispedømmeråd

## Vedtatt av Oslo bispedømmeråd 9.desember 2019 - OBDR sak 91/19.

### Gudstjenesten

* Videreutvikle presteskapets kompetanse på forkynnelse, liturgi og liturgisk praksis.
* Implementere vedtatt gudstjenesteliturgi og liturgisk musikk i menighetene innen 1. søndag i advent 2020.
* Ha en helhetlig gjennomgang av forordningen, herunder definere kriterier for ulike typer gudstjenester.
* Gjøre informasjon om gudstjenestene mer tilgjengelig, jf. kommunikasjonsplan for Oslo bispedømme.
* Fortsette arbeidet med å utvikle byomfattende gudstjenester i Trefoldighetskirken.
* Etablere nettverk inspirert av «Fremtiden bor hos oss» og videreutvikle gudstjeneste og menighetstenkning i flerkulturelle menigheter.
* Tilrettelegge gudstjenester på engelsk og andre utvalgte språk.
* Utvikle kurs for medliturger til bruk i prostier og menigheter.
* Gjennomføre vigselskampanje.
* Legge til rette for åpne kirker Allehelgensdag.
* Gjøre sentrale liturgiske og bibelske tekster på samisk tilgjengelig for alle menigheter - til bruk blant annet i forbindelse med Samefolkets dag 6. februar.

### Dåp og trosopplæring

* Følge opp Kirkerådets satsing på dåp, herunder avklare felles dåpspraksis når det gjelder dåp utenfor ordinære gudstjenester og dele erfaringer omkring gjennomføring av dåpssamtalene.
* Videreutvikle MER i Ila kirke for unge voksne, herunder samtaletilbudet Ventil. Videreutvikle bispedømmets arbeidsfellesskap for unge voksne arbeidet.
* Utvikle samarbeidet med kristne organisasjoner om breddetiltak i trosopplæringen og øvrig barne- og ungdomsarbeid.
* Legge til rette for at de undervisningsansatte blir godt kjent med ny læreplan i skolen (fra høsten 2020) med tanke på et videreutviklet skole-kirke-samarbeid og sammenheng med innholdet i trosopplæringsplanene.
* Videreutvikle tilbud om samtale, fordypning, dialog og undervisning for voksne.

### Kunst og kultur

* Oppmuntre til og legge til rette for at frie kunstnere og kulturinstitusjoner tar kirkene enda mer i bruk.
* Gjennomføre treårig kirkemusikalsk prosjekt i Sofienberg kirke.
* Bygge relasjoner til lokale musikalske aktører i kommunen/kulturskolen blant annet ved å tilby bruk av kirker som konsertarena.
* Rekruttere unge til kirkemusikkutdanning blant annet ved å støtte opp om orgelskoletiltak

### Diakoni og samfunnsansvar

* Samarbeide med andre aktører, f.eks. bydeler, kommuner, helse- og omsorgstjenesten og diakonale organisasjoner, for å motvirke utenforskap.
* Arbeide med FNs bærekraftsmål sammen med diakonale organisasjoner og andre aktører. Alle menigheter i Oslo bispedømme er «grønne menigheter» innen 2021.
* Utvikle kirkelig tilstedeværelse i Hovinbyen i tråd med anbefalingene i rapporten «Kirke i Hovinbyen».
* Utvikle Trefoldighetskirkens byomfattende profil.
* Utrede alternative modeller for åpne kirker og rekruttere og gjennomføre opplæring av frivillige medarbeidere. I løpet av året skal det være startet nye pilotprosjekt.
* Følge opp bispedømmets kommunikasjonsplan og kurs for skolering av ansatte og frivillige.
* Alle prosti deltar i samarbeidsfora mellom religiøse ledere i kommunen/bydelen.
* Øke bevisstheten om globalt kirkeliv, blant annet gjennom samarbeidstiltak knyttet til misjon og vennskapsmenigheter.

### Deltakelse og demokrati

* Gi relevant opplæring og oppfølging av nyvalgte menighetsråd.
* Fortsette arbeidet med god og bærekraftig kultur i nye Asker prosti.
* Markedsføre verktøykassen fra frivillighetssatsingen og lansere boka «Fokus: Frivillighet».
* Rekruttere og beholde flere til kirkelig tjeneste. Legge til rette for deltidsstillinger og praksisplasser for studenter.
* Bidra til at flere menigheter stiller med delegater til Ungdomstinget. Alle menigheter oppfordres til å bidra til å styrke ungdomsdemokratiet i bispedømmet.
* Gjennomgå bemanningsplan for prestetjenesten som følge av ny økonomisk fordelingsnøkkel mellom bispedømmene. Utvikle samarbeid med fellesrådene om kirkelig bemanning.
* Følge opp arbeidsmiljøundersøkelsen. Arrangere arbeidsmiljødag for alle ansatte i begge linjer.
* Arbeide med spesialprestetjenesten opp mot tros- og livsynsmangfoldet i institusjonene.
* Delta som pilotbispedømme for Kirkerådets LHBT-arbeid.
* Oslo bispedømme skal være tilstede under Oslo Pride. En arbeidsgruppe med blant annet ansatte fra ulike prostier planlegger deltakelsen.
* Etablere rutiner for informasjonsflyt og møtepunkter mellom bispedømmerådet, fellesrådene og menighetsrådene.
* Arbeide med innholdet i og konsekvensene av ny tros- og livssynslov.

**Budsjett 2020**

Det settes av midler i budsjettet for 2020 for gjennomføring av planlagte satsinger og tiltak. Bispedømmets største innsats i arbeidet med årsplanen er knyttet til bruk av arbeidstid.